
KOPSAVILKUMS

1.Risināmā jautājuma būtība

Saskaņā ar Ministru kabineta 2019.gada 8.oktobra protokollēmumā Nr.46 37.§ „Par nacionālo pozīciju Nr. 1 “Par Kohēzijas politikas mērķa „Eiropas teritoriālā sadarbība” 2021.-2027.gadam programmu sagatavošanu” (turpmāk – Protokollēmums Nr.46) 3.1.punktā doto uzdevumu, Vides aizsardzības un reģionālās attīstības ministrija (turpmāk – VARAM) ir sagatavojusi atbalstīšanai Ministru kabinetā Eiropas Savienības (turpmāk – ES) Kohēzijas politikas mērķa “Eiropas teritoriālā sadarbība” Interact IV labas teritoriālās sadarbības programmu pārvaldības programmas 2021.–2027. gadam projektu (turpmāk – Interact IV programma vai Programma).

ES Kohēzijas politikas mērķis “Eiropas teritoriālā sadarbība” 2021.-2027. gadam paredz pārrobežu, transnacionālās un starpreģionu sadarbības programmu ieviešanu, kas tiks finansētas no Eiropas Reģionālās attīstības fonda līdzekļiem.

Programma ir izstrādāta atbilstoši:
1. Eiropas Parlamenta un Padomes 2021.gada 24.jūnija regulai Nr. 2021/1060, ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu Plus, Kohēzijas fondu, Taisnīgas pārkārtošanās fondu un Eiropas Jūrlietu, zvejniecības un akvakultūras fondu un finanšu noteikumus attiecībā uz tiem un uz Patvēruma, migrācijas un integrācijas fondu, Iekšējās drošības fondu un Finansiāla atbalsta instrumentu robežu pārvaldībai un vīzu politikai (turpmāk – Kopīgo noteikumu regula);
1. Eiropas Parlamenta un Padomes 2021.gada 24.jūnija regulai Nr. 2021/1059 par īpašiem noteikumiem attiecībā uz Eiropas teritoriālās sadarbības mērķi (Interreg), kas saņem atbalstu no Eiropas Reģionālās attīstības fonda un ārējās finansēšanas instrumentiem (turpmāk – Interreg regula);
1. Eiropas Parlamenta un Padomes 2021.gada 24.jūnija regulu Nr._2021/1058 par Eiropas Reģionālās attīstības fondu un Kohēzijas fondu (turpmāk – Kohēzijas fondu regula);
1. Nacionālajiem plānošanas dokumentiem.

Lai nodrošinātu Latvijas dalību Interact IV programmā, saskaņā ar Interreg regulas 16.panta 5.punkta pirmo daļu pirms sadarbības programmas iesniegšanas Eiropas Komisijas (turpmāk – EK) iesaistītajām dalībvalstīm un partnervalstīm rakstiski jāapstiprina sava piekrišana Programmas saturam. Šī piekrišana aptver arī  visu iesaistīto dalībvalstu un partnervalstu saistības nodrošināt Programmas īstenošanai vajadzīgo nacionālo līdzfinansējumu.

Saskaņā ar Ministru kabineta 2019.gada 8.oktobra sēdes Protokollēmuma  Nr.46  37.§ VARAM ir noteikta par nacionālo atbildīgo iestādi (turpmāk – NAI) par Kohēzijas politikas mērķa "Eiropas teritoriālā sadarbība" 2021.-2027.gadam politikas izstrādi un koordinēšanu Latvijā.

2019. gadā VARAM sadarbībā ar attiecīgo Programmas partnervalstu pārstāvjiem uzsāka Programmas izstrādi, izveidojot Programmēšanas komiteju, kurā piedalās visu Eiropas Savienības dalībvalstu un partnervalstu (Šveice, Norvēģija) pārstāvji, kā arī konsultatīvu funkciju veic EK pārstāvis.

Programmas projektam stratēģiskais ietekmes uz vidi novērtējums nav veikts, ņemot vērā Slovākijas valdības lēmumu par izņēmuma piemērošanu attiecībā uz Eiropas Parlamenta un Padomes 2001.gada 27.jūnija  direktīvas 2001/42/EC 3.panta nosacījumiem un atļauju neveikt stratēģisko novērtējumu ETS mērķa programmām, kas galvenokārt atbalsta “mīkstās aktivitātes”.

2021.gada oktobrī partnervalstis apstiprināja Programmas projektu.

2. Piedāvātais risinājums

Interact IV ir daļa no Eiropas teritoriālās sadarbības starpreģionu sadarbības virziena (Interreg C sadarbības līmenis), kas nodrošina atbalstu starpreģionu sadarbībai, lai sekmētu Kohēzijas politikas efektivitāti.

Interact ir labas pārvaldības programma, kas īstenos Interreg regulas 14.panta 4.punkta a) apakšpunktā noteikto Interreg konkrēto mērķi “Labākā sadarbības pārvaldība”, stiprinot publisko iestāžu — īpaši to, kam uzticēts pārvaldīt konkrētu teritoriju — un ieinteresēto personu institucionālās spējas. Ir paredzēts, ka Interact IV programma sniegs konsultatīvo atbalstu, organizēs apmācības un pieredzes apmaiņas pasākumus Interreg vadības īstenošanā iesaistītajām institūcijām ar mērķi palielināt institucionālo kapacitāti un veicināt kvalitatīvu un efektīvu Interreg programmu īstenošanu. 
Programmas īpatnība ir tā, ka Interact ietvaros netiks atlasīti un īstenoti projekti parastajā izpratnē. Programmas finansējumu saņem un visas aktivitātes ievieš tās biroji, kas īsteno pakalpojumus, nodrošinot konsultatīvo atbalstu. 

Programmas teritorija ietver visas ES dalībvalstis, Norvēģiju un Šveici.

Programma ir veidota pamatojoties uz Interreg konkrēto mērķi “labāka sadarbības pārvaldība”, lai uzlabotu valsts pārvaldes iestāžu un saistīto pušu institucionālās spējas pārvaldīt noteiktu teritoriju un īstenot teritoriju attīstības stratēģijas. 


Partnervalstis vienojušās, ka Programmas Vadošās iestādes/Kopīgā Sekretariāta funkcijas pildīs Bratislāvas reģiona pašvaldība, Slovākijā, nodrošinot sadarbības programmas pārvaldību, ievērojot pareizas finanšu pārvaldības principu. Partnervalstu nacionālās intereses tiks pārstāvētas, nodrošinot dalību Programmas Uzraudzības komitejā, uzraugot Programmas īstenošanas progresu.

3. Politikas dokumenta īstenošanai papildus nepieciešamais finansējums un paredzētie finansēšanas avoti

Programmu līdzfinansē Eiropas Reģionālās attīstības fonds (ERAF) un 2021.–2027. gada periodam piešķirtais budžets ir 45 000 000 euro, tai skaitā 3 333 333 euro no ERAF finansējuma ir paredzēti Programmas tehniskās palīdzības budžetam. 

Lai nodrošinātu Programmas efektīvu pārvaldību un ieviešanu, papildus ERAF līdzfinansējumam Programmas partnervalstīm jānodrošina nacionālais līdzfinansējums Programmas tehniskās palīdzības budžetā septiņos ikgadējos maksājumos laikā no 2021.-2027. gadam. Latvijai nacionālā līdzfinansējuma ikgadējās iemaksas Programmas tehniskās palīdzības budžetā, saskaņā ar Piekrišanas 2. pielikumā noteikto, jānodrošina 9 403 euro apmērā, nepārsniedzot kopējo nacionālā līdzfinansējuma summu 65 822 euro.

